Ítarlegar reglur eru í 2.4 . kafla byggingarreglugerðar um umsóknargögn og feril byggingarleyfisumsóknar . Nánari reglur um einstakar tegundir hönnunargagna eru síðan í 4.2 - 4.5 kafla reglugerðarinnar . Umsóknarferlið og leyfisveitingin vegna byggingarleyfis er tvískipt , annars vegar samþykkt byggingaráforma og hins vegar endanleg útgáfa byggingarleyfis . Ef mannvirki er í samræmi við skipulagsáætlanir á svæðinu og fullnægjandi aðaluppdráttum og ýmsum öðrum gögnum hefur verið skilað þá samþykkir leyfisveitandi ( oftast byggingarfulltrúi viðkomandi sveitarfélags ) byggingaráformin . Ef vafi leikur á því hvort framkvæmd samræmist skipulagsáætlunum sveitarfélagsins þarf byggingarfulltrúi að leita umsagnar skipulagsfulltrúa áður en byggingaráform eru samþykkt . Ef ekki liggur fyrir deiliskipulag skal byggingarfulltrúi vísa leyfisumsókninni til skipulagsnefndar í samræmi við ákvæði skipulagslaga . Samþykkt byggingaráforma veitir umsækjanda ekki rétt til að hefja framkvæmdir en hann getur hafist handa við gerð séruppdrátta . Samþykkt byggingaráforma falla úr gildi hafi byggingarleyfi ekki verið gefið út innan tveggja ára frá samþykkt þeirra nema annar gildistími sé tilgreindur í samþykktinni . Endanlegt byggingarleyfi er gefið út þegar séruppdráttum hefur verið skilað til leyfisveitanda og hann yfirfarið þá . Einnig þarf að skila inn ýmsum öðrum gögnum s.s. ábyrgðaryfirlýsingu byggingarstjóra og iðnmeistara , yfirliti hönnunarstjóra um innra eftirlit við framkvæmd hönnunar og yfirliti um ábyrgðarsvið einstakra hönnuða .